Správa zo zahraničnej pracovnej cesty

Meno a priezvisko:	Jaroslav Juriga	
Pracovisko:	Ministerstvo školstva, vedy, výskumu a športu SR, Sekcia ďalšieho vzdelávania a mládeže	
Pracovné zaradenie:	Vedúci oddelenia európskych vzdelávacích politík a programov	
Znalosť jazykov:	Aj, Nj	
		
Štát:	Belgicko	
Mesto:	Brusel	
Dátum:	6. 4. 2011	
Prijímajúca organizácia:	Európska komisia	
Účel cesty:	Rokovanie Poradného výboru pre európsky kvalifikačný rámec	
Spôsob financovania:	náklady hradí MŠVVŠ SR, cestovné refunduje EK	
Priebeh podujatia:

Rokovanie otvoril a viedol Michael Teutsch. V úvode informoval o priebehu procesu prepojenia kvalifikačných rámcov s EKR, pričom podľa najnovšej aktualizácie by v roku 2011 malo ukončiť proces prepojenia 17 krajín, v roku 2012 ďalších 10 krajín, vrátane Slovenska.

Stretnutie poradného výboru bolo tento krát len jednodňové, pričom dôraz v programe podujatia bol kladený na prezentáciu skúseností z procesu implementácie EKR vo vybraných krajinách.  

Skúsenosti z Dánska potvrdzujú, že jedným z hlavných východísk pri tvorbe kvalifikačných rámcov je ich komplexnosť pre celý vzdelávací (kvalifikačný) systém v krajine. Samotný proces tvorby kvalifikačného rámca bol spustený v roku 2007 a ako hlavné ciele (prínosy) tohto procesu boli označené: poskytovanie celoživotného vzdelávania a mobilita. Dánsky rámec obsahuje všetky uznávané kvalifikácie v krajine, ktoré sú definované na princípe výsledkov vzdelávania. Rámec je osemúrovňový, deskriptory zodpovedajú rovnakej štruktúre ako európsky rámec, t. j. vedomosti, zručnosti, kompetencie. V súčasnosti rámec neobsahuje začlenenie neformálneho vzdelávania do kvalifikačného rámca, pričom toto rozšírenie je plánované v ďalšej fáze tvorby dánskeho rámca. Avšak, systém uznávania výsledkov neformálneho vzdelávania už existuje, zatiaľ však nie je prepojený s kvalifikačným rámcom. Vysokoškolské vzdelávanie je zaradené do najvyšších troch úrovní, v súlade s rámcom dublinských deskriptorov.

 Podobne Belgicko (flámsky rámec) je postavený ako komplexný, takže pokrýva celý vzdelávací/kvalifikačný systém. Rovnako ako v Dánsku, na ôsmich úrovniach kvalifikačného rámca. Jedinečnosťou rámca je rozdelenie kvalifikácií na odborné a vzdelávacie, t. j. tie, ktoré môže človek nadobudnúť len vo vzdelávacom systéme. Kým kvalifikáciu v prvej menovanej skupine možno nadobudnúť na všetkých úrovniach tamojšieho kvalifikačného rámca, tak kvalifikáciu v druhej menovanej skupine možno nadobudnúť len v školskom systéme. Zaujímavosťou je tiež zapojenie tamojších jazykových komunít do tvorby kvalifikačného rámca, poradenskej spoločnosti ako konzultanta, ale aj skutočnosť, že kvalifikačný rámec zatiaľ nie je nijako legislatívne ukotvený (pozn. dôvod je nestála politická situácia), avšak dokončenie sa očakáva do konca roka 2011.

Osem kvalifikačných úrovní rámca dosiahli aj v Estónsku. Podobne ako v Belgicku, aj v tomto systéme je dôraz kladený na odborné kvalifikácie, ktoré sú úzko previazané na trh práce a na kvalifikácie, ktoré sú priamym výstupom vzdelávacieho systému na jeho jednotlivých úrovniach. Rámec je, rovnako ako v predošlých prípadoch, komplexný. Úzke prepojenie formálneho vzdelávania na tamojší kvalifikačný rámec zabezpečili priamo do vzdelávacích štandardov všeobecných škôl, gymnázií, odborných a vysokých škôl. Podobne sú zachytené aj štandardy zabezpečenia kvality kvalifikácií.

Medzi základné očakávané prínosy kvalifikačného rámca v Holandsku patria: zvyšovanie účasti na celoživotnom vzdelávaní, podpora komunikácie medzi vzdelávaním a trhom práce a posilnenie princípu výsledkov vzdelávania v procese definovania kvalifikácií. Tamojší rámec pokrýva celý vzdelávací systém a obsahuje silné väzby na princípy zabezpečenia kvality. Zaujímavosťou holandského princípu je orientácia opisu deskriptorov na kontext, vedomosti, zručnosti a samostatnosť a nezávislosť. Pričom zručnosti sú vnímané v oblastiach aplikácie vedomostí, riešenia problémov, zručnosti vedúce k ďalšiemu vzdelávaniu, informačná a komunikačná zručnosť. Z hľadiska rozloženia jednotlivých úrovní je definovaná tzv. vstupná úroveň, ktorá nie je prepojená s EKR a predstavuje jednotlivca bez kvalifikácie.

Zhrnutie: 
Zasadnutie Poradného výboru EKR sa zaoberalo širokým spektrom jednotlivých oblastí súvisiacich s implementáciou kvalifikačného rámca. Boli predstavené plánované aktivity na podporu procesu implementácie EKR na európskej i národnej úrovni v ďalšom období a vývoj v jednotlivých oblastiach.

Prehľad prinesenej dokumentácie a miesto jej uloženia: 
Dokumentácia je uložená na SĎVM MŠVVŠ SR.

Prínos ZPC: 
Implementácia Európskeho kvalifikačného rámca je výzvou pre SR plnohodnotne participovať na európskom trhu práce, prispôsobiť kvalifikácie v jednotlivých sektoroch potrebám pracovného trhu, umožniť mobilitu pracovníkov v rámci neho a zvyšovať kvalitu vzdelávania na všetkých úrovniach vzdelávacieho systému. 

Spôsob zverejnenia výsledkov ZPC, prenos získaných informácií: 
Správa zo ZPC bude odoslaná na SMS MŠVVŠ SR.

Správu schválil:         Kamila Jandzíková, generálna riaditeľka SĎVM